ΔΙΑΤΑΞΗ ΤΟΥ ΠΡΟΕΔΡΟΥ ΤΟΥ ΔΕΥΤΕΡΟΥ ΤΜΗΜΑΤΟΣ ΤΗΣ 29ΗΣ ΜΑΡΤΙΟΥ 1985. - JAQUELINE REMY ΚΑΤΑ ΕΠΙΤΡΟΠΗΣ ΤΩΝ ΕΥΡΩΠΑΙΚΩΝ ΚΟΙΝΟΤΗΤΩΝ. - ΜΟΝΙΜΟΙ ΥΠΑΛΛΗΛΟΙ - ΑΝΑΣΤΟΛΗ ΕΚΤΕΛΕΣΕΩΣ. - ΥΠΟΘΕΣΗ 74/85 R.



Συλλογή της Νομολογίας του Δικαστηρίου 1985 σελίδα 01185



Διάδικοι

Αντικείμενο της υπόθεσης

Σκεπτικό της απόφασης

Διατακτικό



Λέξεις κλειδιά

Διαδικασία ασφαλιστικών μέτρων — Αναστολή εκτελέσεως — Προσωρινά μέτρα — Προϋποθέσεις χορηγήσεως

( Κανονισμός διαδικασίας , άρθρο 83 , παράγραφος 2 )

Διάδικοι

Στην υπόθεση 74/85R ,

Jacqueline Remy , εκπροσωπούμενη από τον Jean-Noel Louis , δικηγόρο Βρυξελλών , με αντίκλητο στο Λουξεμβούργο το δικηγόρο Nicolas Decker , 16 , avenue Marie-Therese ,

αιτούσα ,

κατά

Επιτροπής των Ευρωπαϊκών Κοινοτήτων , εκπροσωπούμενης από τον Δημήτριο Γκουλούση , μέλος της νομικής της υπηρεσίας , με αντίκλητο στο Λουξεμβούργο τον

Γεώργιο Κρεμλή , μέλος της νομικής της υπηρεσίας , κτίριο Jean Monnet , Kirchberg ,

καθής ,

Αντικείμενο της υπόθεσης

που έχει ως αντικείμενο αίτηση αναστολής εκτελέσεως της απόφασης με την οποία η εξεταστική επιτροπή δεν επέτρεψε στην αιτούσα να συμμετάσχει στο διαγωνισμό COM/A/8/84 και ως εκ τούτου να επιτραπεί σ’ αυτή να συμμετάσχει , με επιφύλαξη παντός δικαιώματός της , στη γραπτή εξέταση επί των γενικών γνώσεων και της ικανότητας προς διατύπωση κρίσεων καθώς και , ενδεχομένως , στην προπαρασκευή των υποψηφίων που πρόκειται να αναλάβει υπό την εποπτεία της η εξεταστική επιτροπή ,

Σκεπτικό της απόφασης

1 Με δικόγραφο που κατέθεσε στη γραμματεία του Δικαστηρίου στις 21 Μαρτίου 1985 , η Jacqueline Remy , μόνιμος υπάλληλος με βαθμό B2 της Επιτροπής των Ευρωπαϊκών Κοινοτήτων , άσκησε προσφυγή ζητώντας την ακύρωση της απόφασης με την οποία η εξεταστική επιτροπή του διαγωνισμού COM/A/8/84 δεν της επέτρεψε να συμμετάσχει στο διαγωνισμό αυτό .

2 Εξάλλου , με αίτηση λήψεως προσωρινών μέτρων που κατατέθηκε στη γραμματεία του Δικαστηρίου την ίδια μέρα , η προσφεύγουσα ζήτησε από το Δικαστήριο να υποχρεώσει την αντίδικο να αναστείλει την εκτέλεση της απόφασης της εξεταστικής επιτροπής και να της επιτραπεί να συμμετάσχει στη γραπτή εξέταση επί των γενικών γνώσεων και της ικανότητας προς διατύπωση κρίσεων και , ενδεχομένως , στην προπαρασκευή των υποψηφίων για τις τελικές εξετάσεις που προβλέπει η προκήρυξη του διαγωνισμού .

3 H αίτηση λήψεως προσωρινών μέτρων επιδόθηκε στην Επιτροπή η οποία υπέβαλε τις γραπτές παρατηρήσεις της . Δεδομένου ότι οι γραπτές παρατηρήσεις περιέχουν όλες τις αναγκαίες πληροφορίες προκειμένου να αποφανθεί το Δικαστήριο επί της αιτήσεως λήψεως προσωρινών μέτρων , δεν κρίθηκε αναγκαίο να κληθούν οι διάδικοι για να αναπτύξουν προφορικώς τις παρατηρήσεις τους .

4 Όπως προκύπτει από τη δικογραφία , η προσφεύγουσα , μόνιμος υπάλληλος της Επιτροπής από το 1963 , υπέβαλε , στις 30 Ιουλίου 1984 , αίτηση συμμετοχής στον εσωτερικό διαγωνισμό COM/A/8/84 βάσει τίτλων και εξετάσεων για την κατάρτιση εφεδρικού πίνακα για μελλοντικές προσλήψεις υπαλλήλων διοικήσεως ( σταδιοδρομία A 7/6 ), αλλά η εξεταστική επιτροπή του εν λόγω διαγωνισμού της γνωστοποίησε εγγράφως στις 9 Ιανουαρίου και στις 11 Φεβρουαρίου 1985 ότι δεν μπορούσε να συμμετάσχει στις εξετάσεις διότι δεν διέθετε τα απαιτούμενα από την προκήρυξη του διαγωνισμού προσόντα . H προσφεύγουσα , επειδή θεώρησε ότι η εν λόγω απόφαση πάσχει από έλλειψη αιτιολογίας και συνιστά παράβαση του άρθρου 5 , πρώτη παράγραφος , του παραρτήματος III του κανονισμού υπηρεσιακής κατάστασης των υπαλλήλων καθώς επίσης και της αρχής της ίσης μεταχείρισης και της απαγόρευσης των διακρίσεων μεταξύ υπαλλήλων , άσκησε την προσφυγή στην κύρια δίκη καθώς και την προκειμένη αίτηση λήψεως προσωρινών μέτρων .

5 Σύμφωνα με το άρθρο 83 , παράγραφος 2 , του κανονισμού διαδικασίας , η προσφεύγουσα οφείλει να προσδιορίσει τα περιστατικά από τα οποία προκύπτει το επείγον της υποθέσεως καθώς και τους πραγματικούς και νομικούς ισχυρισμούς που δικαιολογούν , εκ πρώτης όψεως , τη λήψη του προσωρινού μέτρου το οποίο ζητείται .

6 Εν προκειμένω , η προσφεύγουσα αναφέρεται στους λόγους που περιέχονται στην προσφυγή της στην κύρια δίκη και τονίζει επιπλέον ότι η υπόθεση είναι επείγουσα κατά την έννοια της προαναφερθείσας διάταξης δεδομένου ότι η εξεταστική επιτροπή σκοπεύει να διεξαγάγει , το Μάιο ή Ιούνιο 1985 , τη γραπτή εξέταση προς διαπίστωση των γενικών γνώσεων και της ικανότητας προς διατύπωση κρίσεων . Συνεπώς , παρεμπόδιση της προσφεύγουσας να συμμετάσχει στην εν λόγω εξέταση ισοδυναμεί στην πραγματικότητα με παρεμπόδισή της να συμμετάσχει στη μεταγενέστερη προπαρασκευή των υποψηφίων που προβλέπει η προκήρυξη του διαγωνισμού και η οποία δεν είναι δυνατό να διοργανωθεί για ένα μόνο πρόσωπο .

7 H Επιτροπή , στις γραπτές της παρατηρήσεις , ζητεί την απόρριψη της αιτήσεως λήψεως προσωρινών μέτρων . Εν προκειμένω , τονίζει ότι δεν είναι δυνατό να θεωρηθεί ως ασφαλιστικό μέτρο ένα μέτρο το οποίο καθιστά την προσφυγή στην κύρια δίκη άνευ αντικειμένου . Εξάλλου , δεν συντρέχουν περιστατικά που δικαιολογούν το επείγον της υπόθεσης , δεδομένου ότι δεν υφίσταται κανένας κίνδυνος ανεπανόρθωτης ζημίας για την προσφεύγουσα . Πράγματι , αν το Δικαστήριο , κάνοντας δεκτή την προσφυγή στην κύρια δίκη , ακυρώσει την απόφαση της εξεταστικής επιτροπής , η εκτέλεση της σχετικής απόφασης συνεπάγεται ότι η διοίκηση θα λάβει τα κατάλληλα μέτρα ώστε να βρεθεί ο υποψήφιος στην κατάσταση που θα ήταν αν δεν είχε απορριφθεί η αίτηση συμμετοχής του . Συνεπώς η εξεταστική επιτροπή πρέπει να συνεχίσει τις εργασίες της και είναι εσφαλμένο αυτό που ισχυρίζεται η αιτούσα , ότι δηλαδή η εν λόγω προπαρασκευή δεν μπορεί να διοργανωθεί για ένα μόνο πρόσωπο .

8 Προς επίλυση του προβλήματος που ανέκυψε από την αίτηση αυτή , πρέπει να τονιστεί ότι η προσφυγή στην κύρια δίκη αφορά την ακύρωση της απόφασης με την οποία η εξεταστική επιτροπή δεν επέτρεψε στην προσφεύγουσα να συμμετάσχει στο διαγωνισμό . Σύμφωνα με το άρθρο 185 της Συνθήκης , η εν λόγω προσφυγή δεν έχει ανασταλτικό αποτέλεσμα . Το Δικαστήριο όμως μπορεί , αν κρίνει ότι επιβάλλεται από τις περιστάσεις , να διατάξει την αναστολή εκτελέσεως της προσβαλλόμενης πράξης .

9 Όμως , στην πραγματικότητα , η αίτηση λήψεως προσωρινών μέτρων δεν αποσκοπεί στην αναστολή εκτελέσεως της προσβαλλόμενης πράξης , αλλά στο να διατάξει το Δικαστήριο ως προσωρινό μέτρο τη συμμετοχή της αιτούσας στις εξετάσεις . Κατά τον τρόπο αυτό , η αιτούσα ζητεί από το Δικαστήριο να διατάξει ένα προσωρινό μέτρο το οποίο δεν θα μπορεί να διατάξει , ως οριστικό , στο πλαίσιο της προσφυγής στην κύρια δίκη .

10 Όπως ο πρόεδρος του δεύτερου τμήματος έκρινε με την Διάταξή του της 13ης Ιανουαρίου 1978 ( Salerno κατά Επιτροπής , 4/78R , Rec . σ . 1 ), το να διατάξει το Δικαστήριο να επιτραπεί η συμμετοχή υποψηφίου σε διαγωνισμό ισοδυναμεί , υπό τέτοιες συνθήκες , όχι με αναστολή εκτελέσεως του προσβαλλόμενου μέτρου , αλλά με πλήρη ανατροπή της κατάστασης , έστω και προσωρινώς , γεγονός το οποίο μπορεί να καταστήσει την προσφυγή στην κύρια δίκη άνευ αντικειμένου . Συνεπώς , το Δικαστήριο δεν είναι αρμόδιο να διατάξει ως μέτρο αναστολής της εκτέλεσης της προσβαλλόμενης πράξης ή ως προσωρινό εν γένει μέτρο τη συμμετοχή της προσφεύγουσας στις εν λόγω εξετάσεις .

11 Εξάλλου , το Δικαστήριο κάνει δεκτή τη δήλωση της Επιτροπής ως προς τα αποτελέσματα της εκτέλεσης μιας ενδεχομένως ευνοϊκής για την προσφεύγουσα απόφασης στην κύρια υπόθεση και , ιδίως , τη δυνατότητα διοργανώσεως , ενδεχομένως , σεμιναρίων για την προσφεύγουσα .

12 Από τις προηγούμενες σκέψεις προκύπτει ότι η αίτηση λήψεως προσωρινών μέτρων πρέπει να απορριφθεί .

Διατακτικό

Για τους λόγους αυτούς

Ο ΠΡΟΕΔΡΟΣ ΤΟΥ ΔΕΥΤΕΡΟΥ ΤΜΗΜΑΤΟΣ ,

κρίνοντας κατά τη διαδικασία ασφαλιστικών μέτρων μετά από ακρόαση των προτάσεων του γενικού εισαγγελέα ,

διατάσσει :

1 ) Απορρίπτει την αίτηση λήψεως προσωρινών μέτρων .

2 ) Επιφυλάσσεται ως προς τα δικαστικά έξοδα .